Vermeende sosialemedia-reeksverkragter vas(Foto: pixabay) ŉ Vermeende reeksverkragter wat glo sosialemedianetwerke gebruik het om sy slagoffers te lok, is in Noordwes aangekeer. Kol. Adéle Myburgh, polisiewoordvoerder, het gesê lede van die polisie se eenheid vir gesinsgeweld, kindersbeskerming en seksuele oortredings in samewerking met hul kollegas by die eenheid vir georganiseerde misdaad, het die 30-jarige man Vrydag aangekeer. Een van die man se slagoffers is ŉ 27-jarige vrou wat hy op Facebook bevriend het. Hulle het ook gesprekke op WhatsApp gehad en die slagoffer het ingestem om die man op 30 Mei by ŉ kruidenierswinkel in Klerksdorp te ontmoet. “Die verdagte, wat glo voorgegee het om ŉ pastoor te wees, het die slagoffer ontmoet soos ooreengekom en het haar later na ŉ oop veld agter die tegniese hoërskool geneem,” het Myburgh gesê. “Die slagoffer is met ŉ mes gedreig, verkrag en van haar persoonlike besittings beroof.” In nog ŉ voorval het ŉ 29-jarige vrou van Ventersdorp ook die man op Facebook ontmoet. Hulle het ooreengekom om in November verlede jaar te ontmoet. “Hy het die slagoffer glo ook na ŉ oop veld geneem waar hy haar met ŉ mes gedreig en haar verkrag het. Hy het dié slagoffer ook van haar persoonlike besittings beroof,” het Myburgh gesê. Sy het gesê die ondersoek duur voort en die moontlikheid dat die verdagte met ander voorvalle verbind kan word, kan nie uitgesluit word nie. Lt.genl. Sello Kwena, polisiehoof in Noordwes, het mense gemaan om ekstra bedag te wees wanneer hulle eerste ontmoetings met moontlike vriende reël, veral as hulle mekaar op sosialemedianetwerke ontmoet het. Mense word ook aangemoedig om mekaar eerder op openbare plekke waar daar ook ander mense is te ontmoet.